KINNITATUD

Tallinna Vangla direktori

23.10.2023

käskkirjaga nr 1-1/23/73

Muudetud: 19.12.2023 kk 1-1/23/85

Muudetud: 08.04.2024 kk 1-1/24/24

**Tallinna Vangla pääsla läbimise kord**

1. **Üldsätted**
	1. Käesolev kord täpsustab justiitsministri 05.09.2011. a määrusega nr 44 „Järelevalve korraldus vanglas“ (edaspidi Järelevalve korraldus vanglas) 3. peatükis kehtestatud vanglasse sisenemise ja vanglast väljumise korda.
	2. Käesolev kord kehtib Tallinna Vangla Harju maakond, Rae vald, Soodevahe küla, Linnaaru tee 5 territooriumil.
	3. Pääsla alade jaotus:
		1. isikute pääsla - administratiivhoone (A-hoone) ruumid nr-iga 113 (autolüüs), 114 (pääsla valveruum), 115 (isikute pääsla), 116 (isikute pääsla valveruum), 143 (isikute pääsla ooteruum);
		2. avavangla (AV-hoone) pääslaruumid nr A102 (avavangla ooteruum), A107 (avavangla valveruum), A108 (läbiotsimisruum).
	4. Vangla territooriumile sisenemine joobeseisundis on keelatud, joobetunnustega isikuid ei teenindata ja sellest teavitatakse koheselt vangla peavalvekeskust.
2. **Eelpääsla läbimine**
	1. Eelpääsla territooriumi moodustavad A-hoone esimesel korrusel paiknevad ruumid nr 107 (eelpääsla ooteruum), 109 (eelpääsla valveruum).
	2. Vanglat külastavad isikud võivad vanglasse siseneda ainult eelpääsla kaudu.
	3. Enne isikute pääsla läbimist on vanglat külastavatel isikutel võimalus endaga kaasas olevad esemed ja ained (sh keelatud) paigutada nende hoidmiseks ettenähtud võtmega lukustavasse laekasse.
	4. Vanglat külastav isik paigutab esemed ja ained selleks ettenähtud laegastesse iseseisvalt, laeka võtme väljastab vajadusel pääsla ametnik. Hoiulaeka kasutamisel paneb isik esemed laekasse hoiule ning hoiab kogu vangla külastamise ajal laeka võtit enda käes. Enne vanglast väljumist on vanglat külastav isik kohustatud hoiule antud esemed laekast välja võtma ja laeka võtme jätma laeka ukse lukku või tagastama pääsla ametnikule. Võtme edasiandmine teisele isikule on keelatud.
	5. Vanglasse siseneval isikul tuleb pääsla ametnikku teavitada vanglasse sisenemise põhjusest ja esitada eelpääsla valveruumis olevale ametnikule sisenemise aluseks olev dokument. Sisenemise aluse olemasolu korral lubatakse isikul liikuda isikute pääslasse või A-hoone administratiivruumidesse, seejuures jääb sisenemise aluseks olev dokument isiku kätte (va iseseisvalt karistust kandma saabuvad isikud).
	6. Vanglateenistujatele ja teiste ametkondade töötajatele, kes ei ole Tallinna Vangla teenistujad väljastab pääsla ametnik tööülesannete täitmiseks A-hoones viibimise ajaks külastaja läbipääsukaardi, teistele isikutele väljastatakse külastaja kaart (Lisa 1). A-hoones viibivate isikute liikumised, läbipääsukaartide ja külastaja kaartide väljastamised registreeritakse elektrooniliselt. Peale A-hoones viibimise lõppu tagastab külastaja läbipääsukaardi ja külastaja kaardi.
	7. Ametnikel (sh kaitsjatel ja esindajatel), kes tulevad seoses tööülesannetega kinni peetavatega kohtuma, tuleb eelpääslas täita nõudeleht, mis esitatakse isikute pääslasse.
	8. Kinni peetavaga kokkusaamisele tulnud isik, kellel on graafikujärgne kokkusaamine, täidab enne vanglasse sisenemist kokkusaamise taotluse.
	9. Vanglasse sisenemise alusdokumendid on toodud Järelevalve korraldus vanglas §-s 19. Seejuures:
		1. taotluse vormi edastab täitmiseks vangla. Lühiajalise sissepääsuloa taotlus tuleb saata sissepääsuluba vajava isikuga seotud tegevuste eest vastutava vanglateenistuja e-posti aadressile ja alalise sissepääsuloa taotlus tuleb saata e-posti aadressile talv.info@just.ee. Lühiajalise sissepääsuloa taotlus tuleb esitada vähemalt kolm tööpäeva enne soovitud sisenemise kuupäeva ja alalise sissepääsuloa taotlus vähemalt 14 tööpäeva enne soovitud sisenemise kuupäeva. Taotlus allkirjastatakse digitaalselt. Ebakorrektsed taotlused tagastatakse puuduste kõrvaldamiseks ja tähtaega loetakse taotluse korduva esitamise päevast;
		2. lühiajalise sissepääsuloa alusel siseneva välisriigi kodaniku puhul kontrollitakse isiku Eesti Vabariigis viibimise seaduslikkust;
		3. kaitsja, kes ei ole advokatuuri liige ja kelle pädevus kriminaal- või väärteomenetluses tuleneb kokkuleppest kaitsealusega, peab vanglasse sisenedes esitama: isikut tõendava dokumendi, esindusõigust tõendava dokumendi, menetleja loa osaleda kriminaal- või väärteomenetluses kaitsjana. Ilma uurija, prokuratuuri, kohtu või kohtuvälise menetleja kirjaliku loata olla mitteadvokaadist kaitsja, ei ole mitteadvokaadist kaitsjal lubatud siseneda vangla territooriumile.
3. **Isikute pääsla läbimine**
	1. Isikute pääslas tuvastatakse vanglasse sisenev isik vanglasse sisenemise õigust võimaldava dokumendi alusel, mis jäetakse pääslasse hoiule. Politseiametnik, kinni peetava suhtes menetlustoiminguid tegema tulnud ametnik ning Eesti Advokatuuri liige võib vanglasse kaasa võtta töötõendi, sellisel juhul peab hoiule andma muu isikut tõendava dokumendi. Seejärel saadakse vastu läbipääsukaart või külastajakaart (Lisa 1) ning teostatakse sisenejate ja temaga kaasas olevate esemete läbiotsimine.
	2. Isikute pääsla jaotab kaheks osaks turnikee. Lisaks teenistusülesandeid teostavale ametnikule, on lubatud kummalgi pool turnikeed viibida kuni kolmel isikul. Kooskõlastatult vangla direktoriga võib erandkorras pääslas viibivate isikute arvu suurendada või vähendada.
	3. Isikute pääsla uksi ja turnikeed on keelatud hoida üheaegselt avatuna st avatud võib olla üks uks korraga.
	4. Isikute pääslat ei võimaldata läbida kinni peetava isikuga samaaegselt va kinnipeetavaid saatvatel ametnikel.
	5. Ametnikel (sh kaitsjatel ja esindajatel), kes tulevad seoses tööülesannetega kinni peetavatega kohtuma, tuleb isikute pääslas esitada täidetud nõudeleht.
	6. Advokaadil või muul lepingulisel esindajal, menetlustoiminguid tegeval ametnikul on võimalik broneerida kinni peetavaga kokkusaamine. Broneerimise täpsema korralduse kohta avaldatakse teave veebilehel [www.vangla.ee](http://www.vangla.ee).
	7. Vanglat külastavate isikute vanglasse sisenemine ja väljumine registreeritakse Järelevalve korraldus vanglas §-s 23 sätestatud korras. Vanglas töötavate isikute vangasse sisenemised ja väljumised registreeritakse elektrooniliselt läbipääsukaartidega.
	8. Vangla territooriumil liikumiseks läbipääsu vahendid:
		1. sisenemise aluseks oleva dokumendi esitamisel antakse vanglas töötavale isikule uste avamiseks kinnistatud läbipääsukaart ;
		2. alalise sissepääsuloa alusel sisenevale isikule, kelle liikumine on lubatud ilma saatjata väljastatakse kinnistatud või külastaja läbipääsukaart;
		3. lühiajalise sissepääsu loa alusel vanglasse sisenevale isikule läbipääsukaarti ei väljastata, kuid väljastatakse külastajakaart (Lisa 1);
		4. vanglast väljudes tagastab isik läbipääsukaardi või külastaja kaardi ning seejärel talle tagastatakse sisenemise aluseks olnud dokument.
	9. Vanglasse sisse- või väljaviidav kaup ja vangla vara toimetatakse vanglasse ja sealt välja loa või saatelehe alusel (va vangla personali sööklast ostetud kaup). Luba on kirjalikku taasesitamist võimaldavas vormis, mis esitatakse pääsla ametnikule või edastatakse enne pääsla läbimist e-posti aadressil talv.paasla@just.ee. Loa annab vangla või muud teenust osutava struktuuriüksuse juht, AS Eesti Vanglatööstuses osakonna juhataja. Vere- ja muud analüüsid läbivad transpordipääsla meditsiiniosakonna poolt koostatud analüüside saatekirjade alusel.
	10. Pääsla läbimine tehniliste vahenditega:
		1. tehnilise vahendiga võivad vanglasse siseneda Järelevalve korraldus vanglas § 21 lg-s 3 loetletud isikud ja sama määruse § 21 lg-s 5 nimetatud isikud eelneva teavituse olemasolul (teavitus edastada e-posti aadressil amet.kokkus@just.ee) ning muud isikud vastava loa olemasolul. Tehniline vahend tuleb sisenemisel ja väljumisel esitada isikute pääsla ametnikule;
		2. Registrite ja Infosüsteemide Keskuse Tallinna Vangla hooldusspetsialistil või tema ülesannetes oleval isikul on lubatud siseneda tehnilise vahendiga vangla territooriumile ilma eraldi taotletud loata.
	11. Vanglasse sisenemisel ja väljumisel esemete ja ainetega toimimine ning isikute läbiotsimine:
		1. vanglasse siseneval isikul ei ole lubatud kaasa võtta kinnipeetavale vanglas keelatud esemeid ja aineid (justiitsministri 30.11.2000. a määruse nr 72 „Vangla sisekorraeeskiri“ § 641) ning ebaotstarbekaid, suuremõõtmelisi või vangla julgeolekut ohustavaid asju;
		2. keelatud on kaasa võtta esemeid ja aineid, mille korrektne läbiotsimine on ajamahukas või mille korrektse läbiotsimise tulemusena võivad esemed kaotada nendele ette nähtud hügieenilisuse või mille korrektse läbiotsimise tulemusena võivad esemed kergesti puruneda ning mis ei ole vanglas vajalikud või teiste lubatud asjadega asendatavad;
		3. vanglat külastavatele isikutel on keelatud siseneda vangla siseterritooriumile käekellaga, sh nutikellaga, välja arvatud käesoleva korra LISAS 2 nimetatud juhtudel;
		4. vangla territooriumile läbi isikute pääsla ja avavangla pääsla ruumide sisenevatel isikutel on lubatud kaasa võtta Lisas 2 loetletud esemeid ja aineid;
		5. vanglasse sisenevatele isikutele teeb pääsla ametnik ettepaneku anda hoiule punktis 3.11.1-3.11.3 nimetatud või Lisa 2 koguseid ületavaid esemed ja ained;
		6. läbi isikute pääsla vanglasse sisenevad isikud otsitakse läbi täielikult (lahti riietamisega) või mittetäielikult (ilma lahti riietamiseta). Läbiotsimisel kasutatakse elektroonilisi abivahendeid ja võidakse kasutada muid täiendavaid vahendeid ja meetmeid, sh teenistuskoera;
		7. vanglasse sisenemisel otsitakse põhjendatud juhtudel täielikult läbi isikud, kes tulevad kinni peetavatega pikaajalisele kokkusaamisele või klaasist vaheseinaga eraldamiseta lühiajalisele kokkusaamisele. Täielik läbiotsimine toimub üldjuhul vanglas kokkusaamiste alal, selleks ettenähtud ruumis. Isikud läbivad kehaskänneri peale pikaajalistel või klaasita vaheseinata kokkusaamistel viibimist vanglast väljumisel **[muudetud 08.04.2024 kk 1-1/24/24]**;
		8. vanglateenistuja, teise ametkonna ametnik ja muu isik, kes ei tulnud pikaajalisele kokkusaamisele või klaasist vaheseinaga eraldamiseta lühiajalisele kokkusaamisele kinni peetavaga, otsitakse pääslas täielikult läbi ainult direktori või direktori asetäitja korraldusel;
		9. vanglasse lubatud tehnikavahenditega sisenejad vastutavad vangla territooriumil kaasas olevate vahendite kaotsimineku või kolmandatele isikutele üleandmise eest. Vahendite tahtevastaselt kolmanda isiku valdusesse mineku, kaotamise või selle kahtluse korral tuleb teavitada koheselt peavalvekeskust, sidevahendi puudumisel teavitada valvepiirkonnas olevat vanglaametnikku.
	12. Vanglasse sisenev isik peab:
		1. asetama kaasas olevad käe- ja kandekotid, üleriided (ka mütsid, sallid, kindad) ja vangla direktori loaga lubatud tehnilised vahendid (sülearvutid, mobiiltelefonid, CD- ja DVD-plaadid, mälupulgad jms) röntgenseadme lindil olevasse kasti, tehnikavahendid peavad olema asetatud eraldi kasti nähtavale kohale;
		2. asetama kõik taskutes olevad metallist esemed kasti üleriiete juurde (üleriiete taskus olevad metallist esemed võivad taskusse jääda);
		3. astuma kehaskännerisse näidatud kohale ja täitma kontrolli teostava vanglaametniku korraldusi. Peale kehaskänneri läbimist võtma röntgenseadmest läbi lastud esemed;
		4. esitama vajadusel tehnikavahendi pääsla ametnikule seadme kontrolliks;
		5. kontrolli teostava vanglaametniku korraldusel võtma jalast jalanõud, eemaldama vöölt rihma, eemaldama ehted ning kotist välja võtma vajalikud esemed;
		6. täitma kõik kontrolli teostava vanglaametniku läbiotsimist puudutavad korraldused. Korralduste mittetäitmise korral isikut vangla territooriumile ei lubata.
	13. Kõik kehaskänneri häirete põhjused peavad olema pääsla ametniku poolt välja selgitatud.
	14. Kõik vanglasse sisenevad isikud (v.a käesoleva korra punktis 3.18 loetletud isikud ja arvestades punktis 3.17 sätestatud erisust) peavad kaasas olevad käe- ja kandekotid ja üleriided röntgenseadmest läbi laskma ning läbima kehaskänneri.
	15. Täielik läbiotsimine toimub pääslas või muus selleks ettenähtud ruumis, tagatud peab olema läbiotsitava privaatsus ning läbiotsimist teostab samast soost ametnik.
	16. Täieliku läbiotsimise korral on vanglasse siseneja kohustatud läbiotsija korraldusel täielikult lahti riietuma, läbiotsimisest keeldumise korral isikut vangla territooriumile ei lubata või saadetakse territooriumilt välja.
	17. Vanglateenistujate mittetäielik läbiotsimine pääslas toimub juhuslikkuse alusel. Läbi ei otsita kinnipeetavat saatvat vanglaametnikku.
	18. Läbi otsida ei ole lubatud Järelevalve korraldus vanglas § 31 lg-s 1 nimetatud ametiisikuid. Nende läbiotsimine võib toimuda ainult sama paragrahvi lg-s 2 sätestatud tingimustel.
	19. Relvaga sisenemine toimub Järelevalve korraldus vanglas § 22 sätestatud korras. Tsiviilotstarbelisi relvi ja teenistusrelvi tuleb pääslas hoiustada selleks ettenähtud kohas ja korras:
		1. isikute pääsla võtab ajutiselt hoiule teenistusrelvi ja vanglateenistujate tsiviilotstarbelisi tulirelvi ja laskemoona. Teiste isikute tulirelvi ja laskemoona vanglas ei hoiustata;
		2. tulirelva ja laskemoona ajutisel hoiustamisel tuleb täita Järelevalve korraldus vanglas § 221 lg-s 4 nimetatud nõudeid. Kui hoiule andja ei täida esitatud nõudeid, siis tulirelva ja laskemoona ei hoiustata;
		3. isikute pääsla ooteruumis jäetakse hoiule lukustatavasse laekasse relvad ja laskemoon, mis antakse hoiule pääslas töötavale ametnikule läbi selleks ettenähtud luugi. Laeka võti jääb isiku kätte;
		4. pääsla ametnik registreerib tulirelvade ja laskemoona hoiustamise Järelevalve korraldus vanglas § 221 lg-s 5 sätestatud korras;
		5. muu asutuse ametnik võib vanglas kinni peetavate saateülesannet täites siseneda vangla territooriumile talle teenistusülesannete täitmiseks väljastatud külm-, gaasi- või elektrišokirelvaga. Muul juhul peab eelnimetatud teenistusrelvaga sisenemise kooskõlastama vangla direktori, direktori asetäitja, teabe- ja uurimisosakonna või pääsla- ja kokkusaamiste üksuse juhi kirjalikku taasesitamist võimaldavas vormis.
4. **Transpordipääsla läbimine**
	1. Kui käesolevas punktis ei ole sätestatud teisiti, tuleb sõidukite pääsla läbimisel järgida käesoleva korra punktides 1., 3. ja 5. tulenevaid nõudeid ja Järelevalve korraldus vanglas § 26-30 sätestatud nõudeid.
	2. Vangla territooriumile saabudes on juhil keelatud parkida sõidukit selliselt, et see takistab teiste sõidukite liikumist sh tõkkepuu ees, transpordipääslasse sisenemist või väljumist. Eelisjärjekorras võib pääslaametniku loal transpordipääslasse lubada vanglateenistuse ja kinni peetavaid saatvaid sõidukeid.
	3. Sõidukite järjekorra olemasolul tuleb juhil sõiduk parkida transpordipääsla ees olevale märgistatud parkimisplatsile ja oodata, millal pääsla ametnikud annavad loa pääslasse sisenemiseks.
	4. Transpordipääslat võib läbida üldjuhul korraga üks sõiduk. Vanglateenistuse, politsei-, kiirabi- või päästesõidukid võivad operatiivreageerimise korral pääslat läbida mitme sõiduki kaupa.
	5. Transpordipääsla mõlemad uksed ei tohi olla üheaegselt avatud. Enne teise ukse avamist peab ametnik olema veendunud, et esimene uks on täielikult sulgunud.
	6. Sõiduk võib sõita pääslasse ainult siis, kui pääsla ametnik on selleks loa andnud ja transpordipääsla taraantõke on sulgunud, tõstanduks on täielikult avanenud ja süttinud fooris roheline tuli.
	7. Sõidukeid on keelatud peatada taraantõkete kohal.
	8. Transpordipääslasse sisenenuna on sõiduki juht kohustatud seiskama sõiduki mootori, paigutama transpordipääslas olevasse kappi sõidukis ja endaga kaasas olevad vanglas kinni peetavatele keelatud esemed ja ained. Avama ametniku korraldusel kontrolliks sõiduki/haagise uksed, mootorikatte, laekad jne ja esitama veose saatedokumendid või load.
	9. Sõiduki juht on kohustatud täitma kõik ametniku korraldused, mis on seotud transpordipääslat läbiva sõiduki kontrolliga.
	10. Kinni peetavaid saatvate saatemeeskonna liikmete läbiotsimine toimub pääsla ametniku otsusel.
	11. Pääsla ametnik kontrollib saabunud sõiduki vastavust antud loale ja sõidukijuhi isikusamasust isikut tõendava dokumendi alusel. Sõiduki sisenemine registreeritakse Järelevalve korraldus vanglas § 28 sätestatud korras. Sisenemise aluseks olevad dokumendid hoiustatakse transpordi pääslas.
	12. Kinni peetavaid saatvad saatemeeskonna liikmed jätavad sisenemisel hoiule kas isikut tõendava dokumendi või töötõendi;
	13. Sõiduk, välja arvatud Justiitsministeeriumi, kinnipeetava saateülesannet täitev, Tallinna vangla ja AS-i Eesti Vanglatööstus sõiduk, lubatakse vangla siseterritooriumile ainult koos sõidukijuhi ja vanglateenistujast saatjaga. Saatja võtab tarvitusele kõik meetmed, et välistada sõidukijuhi sidepidamist kinni peetavatega ja transpordivahendiga põgenemist.
	14. Transpordipääsla kaudu sisse- või väljaviidav kaup ja vangla vara toimetatakse vanglasse ja sealt välja loa või saatelehe alusel. Luba on kirjalikku taasesitamist võimaldavas vormis, mis esitatakse pääsla ametnikule või edastatakse enne pääsla läbimist e-posti aadressil talv.paasla@just.ee. Loa annab vangla või muud teenust osutava struktuuriüksuse juht, AS Eesti Vanglatööstuses osakonna juhataja. Vere- ja muud analüüsid läbivad transpordipääsla meditsiiniosakonna poolt koostatud analüüside saatekirjade alusel.
	15. Kinni peetavat saatva muu asutuse ametnik paneb tulirelva autolüüsis asuvasse relvakappi, lukustab kapi ja võtab võtme endaga kaasa. Tulirelva ohutuse kontrolli ja registreerimise teeb ametnik järelevalvekorraldus vanglas § 22.1 lõikes 4 kirjeldatud viisil.
5. **Vangla siseterritooriumil liikumine**
	1. Kõik isikud, kes ei tööta vanglas, liiguvad vangla territooriumil Tallinna Vangla teenistuja või vanglas töötava isiku saatel v.a Justiitsministeeriumi, vanglateenistuse ametnikud ja vanglakomisjoni liikmed.
	2. Saatjat ei pea määrama Järelevalve korraldus vanglas §-s 19 lg-s 2 nimetatud ja muule vanglas töötavale isikule ning Sisekaitseakadeemia justiitskolledži õppejõule, kui ta ei puutu vangla territooriumil liigeldes kokku kinni peetavatega ja tema sihtkoht on teada, tingimusel, et nimetatud isikud annavad selleks nõusoleku.
	3. Vangla territooriumil liikudes tuleb pääslast saadud külastaja kaarti (Lisa 1) kanda nähtaval kohal kogu vanglas viibimise aja.
	4. Vanglateenistujad, kes ei kanna vormiriietust ja muud vanglas igapäevaselt töötavad isikud, kes sisenevad vanglasse alalise sissepääsuloa alusel, peavad vangla territooriumil liikudes kandma nähtaval kohal vangla väljastatud nimesilti ja vangla väljastatud isikukaitsejaama.
	5. Saatja vastutab tema poolt saadetava isiku määratud kohta jõudmise eest ning võtab tarvitusele meetmed suhtlemise vältimiseks kinni peetavate isikutega.
6. **Kinnipeetavale kohaldatav pääsla kord**
	1. Kinnipeetava (v.a iseseisvalt karistuse kandmiseks vanglasse saabunud kinnipeetav) pääsla läbimine fikseeritakse valvelehel. Väljaspool pääsla tööaega fikseeritakse kinnipeetava pääsla läbimine valveplaani teises osas.
	2. Iseseisvalt karistuse kandmiseks ja ositi määratud karistuse kandmiseks vanglasse saabunud isik esitab jõustunud kohtuotsuse koopia ja isikut tõendava dokumendi pääsla ametnikule, kes teavitab isiku saabumisest peaspetsialist-korrapidajat.
		1. Peaspetsialist-korrapidaja või inspektor-korrapidaja abi kontrollib dokumentide õigsust, isikusamasust vastavalt isikut tõendavale dokumendile ja teostab saabunud isiku ja tema asjade esmase läbivaatuse veendumaks, et isikul ei oleks kaasas kinnipeetavale vanglas keelatud esemeid ja aineid. Lisaks teostab peaspetsialist-korrapidaja või tema määratud vanglaametnik iseseisvalt saabuvatele isikutele joobekontrolli.
		2. Peale isiku ja asjade läbivaatust lubatakse iseseisvalt karistust kandma saabuv isik koos isiklike asjadega vanglasse.
	3. Kinnipeetava töötamisel väljapool vanglat läbib kinni peetav isikute pääsla väljasõidutunnistuse alusel. Vastavad liikumised registreeritakse kinnipeetavate, vahistatute, arestialuste ja kriminaalhooldusaluste andmekogus. Lisaks fikseeritakse avavanglas kinnipeetava väljaspool vanglat tööl viibimise aeg ja koht vangla võrgukettal vastavas tabelis.
7. **Avavanglas pääsla läbimine ja läbiotsimine**
	1. Avavangla pääsla läbimisel tuleb järgida käesoleva korra punktides 3., 6. ja Järelevalve korraldus vanglas § 18-25 sätestatud nõudeid arvestades käesolevas punktis sätestatud erisusi.
	2. AV-hoone pääsla ruumides vanglat külastavate isikute relvi ajutiselt hoiule ei võeta.
	3. AV-hoonesse sisenedes tuvastatakse sisenev isik avavangla ooteruumis.
	4. AV-hoones teenistuses olevale ametnikule esitatakse vanglasse sisenemise õigust võimaldav dokument ja saadakse vastu võtmed, läbipääsukaart või külastajakaart ning teostatakse sisenejate ja temaga kaasas olevate esemete ja ainete läbiotsimine.
	5. AV-hoone pääslaruumides asuvad vanglas keelatud esemete ja ainete hoidmiseks mõeldud võtmega lukustatavad laekad ja esemeid ning aineid hoiustatakse käesoleva korra punktis 2.2 sätestatud korras.

**LISA 1**



**LISA 2**

**Esemed, mille toomine Tallinna Vangla territooriumile on lubatud**

1. Esemed ja ained, mille toomine seoses töö- või teenistusülesannete täitmisega vangla territooriumile on lubatud direktori, direktori asetäitja või direktori volitatud isiku loa olemasolul **[muudetud 19.12.2023 kk 1-1/23/85]**:
	1. esemed, millega saab tekitada või on võimalik tekitada vigastusi, nagu relvad ja laskemoon, erivahendid, sõjariistad, torke- lõike- ja raierelvad, nõelad, vardad, nöörid, niidid, köied ja traadid;
	2. lõhkeained, sealhulgas ained, mille kokku segamise tulemusena saadakse lõhkeaineid, radioaktiivsed, oksüdeerivad, söövitavad, kergelt süttivad või muud mürgised ained või gaasid;
	3. narkootilised, psühhotroopsed ja muud uimastava või tugeva toimega ained;
	4. igat liiki alkohoolsed joogid, muud alkoholi sisaldavad vedelikud ja alkohoolseid jooke imiteerivad joogid (alkoholivaba õlu, lastešampus, vedelat alkoholi sisaldavad kommid jms) v.a lõhnaõli või tualettvesi **[muudetud 08.04.2024 kk 1-1/24/24];**
	5. sigaretid, elektroonilised sigaretid, suitsuvabad tubakatooted (nt närimistubakas, nuusktubakas, suukaudseks kasutamiseks mõeldud tubakas), suitsetamistarbed, tubakatoodetega seonduvad tooted (nt tubakavabad nikotiinipadjakesed) ning muud limaskestadele paigaldatavad padjakesed, olenemata nende toimeainest **[muudetud 08.04.2024 kk 1-1/24/24];**
	6. relvamakett- või imitatsioon. [muudetud 04.04.2024 kk 1-1/24/…];
2. Esemed ja ained, mille toomine seoses töö- või teenistusülesannete täitmisega vangla territooriumile on lubatud direktori või tema volitatud isiku loa olemasolul:
	1. retseptiravimid rohkem kui ühe päevane kogus ühe inimese kohta;
	2. kalad, loomad ja linnud;
	3. meditsiiniline abivahend, meditsiinitarvik, -instrument, -seade, v.a vangla arsti kooskõlastusel;
	4. tööriistad ja ehitusmaterjalid;
	5. küünlad;
	6. vägivalda, vihkamist, rassismi jne propageerivad trükised ning pornograafilised teosed;
	7. sularaha väärtuses üle 200 euro, va finants- ja majandusosakonna sularaha eest vastutav spetsialist;
	8. hasartmänguvahendid;
	9. fotoaparaadid, videokaamerad jm salvestusseadmed;
	10. mobiiltelefon ja muud elektroonilised või tehnilised sidepidamisvahendid, sealhulgas raadiosaatjad, tahvel- ja personaalarvutid, mille kaudu on võimalik infot edastada ja vastu võtta;
		1. nutikell (helistamist, pildistamist ja kõne lindistamist võimaldav) Tallinna Vanglas alaliselt töötaval isikul ja teiste vanglate teenistujatel;
	11. elektroonilised seadmed (v.a pulsivöö, elektroonilised võtmed/puldid);
	12. digitaalne andmekandja ja selle lugeja.
3. Seoses töö- või teenistusülesannete täitmisega vanglasse siseneval isikul on lubatud kaasa võtta järgmisi esemeid ja aineid:
	1. retsepti- ja käsimüügiravimite ühepäeva kogus;
	2. nägemist korrigeerivad optilised vahendid ning päikeseprillid;
	3. isiklikud seljas olevad riided (sh kaasas olevad vahetusriided), spordiriided, jalanõud ja muu spordisaalis treenimiseks vajalik varustus;
	4. kantavad ehted sh väärisesemed mõistlikus koguses;
	5. lõikelilled;
	6. taimed sh potililled, oma osakonna või üksuse juhi kooskõlastusel;
	7. võtmed;
	8. sularaha väärtuses kuni 200 eurot, pangakaardid, kliendikaardid vms;
	9. püksirihm, traksid, lips, riidepuu;
	10. suhkur max 1 kg, karamellkompvekid;
	11. klaasist, metallist või keraamilised toidunõud ja söögiriistad;
	12. kõrvaklapid, tehnikavahendi loa olemasolul;
	13. elektroonilise vahendi laadijad, elektroonilise vahendi loa olemasolul;
	14. vitamiini ja spordijoogid kuni 2 l;
	15. närimiskumm;
	16. mõistlikus koguses kontoritarbeid (kirjutusvahendid, märkmik vms;
	17. nokamüts;
	18. kandekott, kohver, karp, kast, kann, termotass, plastikalus;
	19. vihmavari;
	20. käekell;
		1. nutikell (olenemata tehnilistest võimalustest) isikutel, kes ei ole vanglateenistujad ja kelle alaline töökoht ei ole Tallinna Vanglas (nt kiirabi- ja päästetöötajad, õiguskantsleri nõunik, notar jne)
		2. nutikell (ei võimalda helistada, pildistada ja kõne lindistada) Tallinna Vanglas alaliselt töötavatel isikutel ja teiste vanglate teenistujatel. Muul juhul üksnes loa olemasolul.
4. Kosmeetikavahendid, mida on lubatud kaasa võtta vangla territooriumile (igat eset üks tükk):
	1. küüneviil (mittemetallist);
	2. huulepulk;
	3. huuleläige;
	4. hügieeniline huulepulk;
	5. puuder (jumestuskreem);
	6. peitepulk;
	7. kreem;
	8. tualettvesi või lõhnaõli;
	9. rulldeodorant;
	10. ripsmetušš;
	11. kosmeetiline pliiats;
	12. šampoon;
	13. dušigeel;
	14. pintsetid.